Document ID: 32009R0230

REGOLAMENT TAL-KUMMISSJONI (KE) Nru 230/2009
tad-19 ta' Marzu 2009
li jemenda r-Regolament (KE) Nru 382/2005 li jistabbilixxi regoli dettaljati għall-implimentazzjoni tar-Regolament tal-Kunsill (KE) Nru 1786/2003 dwar l-organizzazzjoni komuni tas-suq fl-għalf niexef
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 1782/2003 tad-29 ta' Settembru 2003 li jistabbilixxi regoli komuni għal skemi diretti ta' appoġġ fi ħdan il-politika agrikola komuni u li jistabilixxi ċerti skemi ta' appoġġ għall-bdiewa u li jemenda r-Regolamenti (KEE) Nru 2019/93, (KE) Nru 1452/2001, (KE) Nru 1453/2001, (KE) Nru 1454/2001, (KE) Nru 1868/94, (KE) Nru 1251/1999, (KE) Nru 1254/1999, (KE) Nru 1673/2000, (KEE) Nru 2358/71 u (KE) Nru 2529/2001 (1), u b'mod partikolari l-Artikolu (71)(2) it-tieni subparagrafu tiegħu,
Wara li kkunsidrat ir-Regolament tal-Kunsill (KE) Nru 1234/2007 tat-22 ta’ Ottubru 2007 li jistabbilixxi organizzazzjoni komuni ta' swieq agrikoli u dwar dispożizzjonijiet speċifiċi għal ċerti prodotti agrikoli (Ir-Regolament Waħdieni dwar l-OKS) (2) u b’mod partikolari l-Artikolu 90, flimkien mal-Artikolu 4 tiegħu,
Billi:
(1)
Skont l-Artikolu 18 tar-Regolament tal-Kummissjoni (KE) Nru 382/2005 (3), il-perjodu li matulu jistgħu jitressqu applikazzjonijiet għal għajnuna fl-ipproċċessar li għandu x'jaqsam mas-settur tal-prodotti tal-għalf niexef imsemmi fl-Artikolu 86 tar-Regolament (KE) Nru 1234/2007 matul l-aħħar xahar ta' kull sena tas-suq, li tispiċċa fil-31 ta' Marzu, huwa ta' 15-il ġurnata biss, filwaqt li għax-xhur l-oħra tas-sena tas-suq huwa ta' 45 ġurnata. Minħabba li kienu rrappurtati problemi amministrattivi li rriżultaw minħabba dan il-perjodu qasir, għandha tiġi introdotta estensjoni sat-30 ta' April.
(2)
Ir-Regolament (KE) Nru 382/2005 għandu għalhekk jiġi emendat skont dan.
(3)
Il-miżuri pprovduti f’dan ir-Regolament huma konformi mal-opinjoni tal-Kumitat tal-Ġestjoni għall-Organizzazzjoni Komuni tas-Swieq Agrikoli,
ADDOTTAT DAN IR-REGOLAMENT:
Artikolu 1
Fl-Artikolu 18 tar-Regolament (KE) Nru 382/2005, il-paragrafu 3 għandu jinbidel b'dan li ġej:
‘3. Permezz ta' deroga mill-paragrafu 1, ma tista' titressaq l-ebda applikazzjoni għas-sena tas-suq wara t-30 ta' April li jiġi wara t-tmiem tas-sena tas-suq inkwistjoni, ħlief f'każi ta' force majeure jew f'ċirkostanzi eċċezzjonali.’
Artikolu 2
Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 19 ta’ Marzu 2009.

Labels: 11
19
6
12
15